לחימת הטנקים בטבח שבעה באוקטובר

ב-2023, בבוקר טבח שבעה באוקטובר שבו תקפו מחבלי חמאס ועזתים את יישובי עוטף עזה, ניהלו צוותי טנקים מגדוד 77 של חטיבה 7 קרבות קשים מול מחבלים שחדרו לישראל. הקרבות, שהתרחשו במספר מוקדים, התאפיינו בלחימת טנקים שלחמו לרוב באופן עצמאי כטנק בודד, והיוו גורם מרכזי בבלימת המתקפה ובצמצום הפגיעה ביישובים. בהמשך היום הגיעו כוחות טנקים מחטיבות שריון נוספות שהצטרפו ללחימה בעוטף עזה.

## רקע

לקראת ראש השנה ה'תשפ"ד (ספטמבר 2023), הוצב גדוד 77 בפריסה מבצעית תחת פיקוד חטיבת הגפן. מרבית טנקי הגדוד הוקצו לסיוע לכוחות חי"ר ונפרסו לאורך גדר הגבול עם רצועת עזה – מגזרת זיקים בצפון ועד כרם שלום בדרום – תחת פיקוד גדודים אחרים, ובהם גדוד 13 וגדוד 51 מחטיבת גולני וסיירת נח"ל. בגזרת הגדוד בצפון הרצועה נותרו מפקדת הגדוד, מחלקת טנקים אחת, פחת"ק 51 ופלוגה מבצעית א' מגדוד 13 שהוכפפה לגדוד. מפקד הגדוד שימש כמפקד הגזרה מזיקים ועד ניר עם.

עיקר לחימת הטנקים בשעות הראשונות בוצעה על ידי גדוד 77 שהוצב לאורך הגבול עם רצועת עזה. בהמשך היום הגיעו כוחות טנקים נוספים: 3 טנקים מפלוגת פרא של גדוד קרקל שסייעו בטיהור ובלימת מתקפה במספר אתרי לחימה ו-9 טנקים מגדוד 53 של חטיבה 188. בבוקר 8 באוקטובר, לאחר נסיעה של 12 שעות על הזחלים, הגיעו טנקי פלוגה א מגדוד 46 והשתתפו בטיהור המרחב.

בעקבות טבח שבעה באוקטובר הכריזה ישראל על יציאה למלחמת חרבות ברזל לשם מיטוט שלטון החמאס ברצועת עזה וחיסול כל המחבלים השוהים שם.

## גדוד 77

טנקי גדוד 77 הוקצו לסיוע לכוחות חי"ר ונפרסו לאורך גדר הגבול עם רצועת עזה – מגזרת זיקים בצפון ועד כרם שלום בדרום – תחת פיקוד גדודים אחרים, ובהם גדוד 13 וגדוד 51 מחטיבת גולני וסיירת נח"ל. בגזרת הגדוד בצפון הרצועה נותרו מפקדת הגדוד, מחלקת טנקים אחת.

### פלוגת ח' מלכות חרמון
פלוגת מלכות חרמון (פלוגה ח') הייתה בפריסה מבצעית בגזרת חטיבת הגפן תחת פיקוד גדוד 77 בגזרת זיקים ועד ניר עם ותחת גדוד 13 מאזור ניר עם ועד נחל הבשור.

בבוקר השבעה באוקטובר היו 7 טנקים מאוישים שתפסו כוננות במוצבים לאורך גדר הגבול.

#### טנק 1ב
ממוזער|חיסול מחבלים ב-7 באוקטובר – תיעוד מתוך כוונת טנק 1ב פלוגה ח' גדוד 77 שלחם בגזרה, זמן קצר לפני פציעת מפקד הטנק
צוות 1ב מפלוגה ח', גדוד 77, בפיקודו של סמ"ר א', לחם בגזרת זיקים נגד מחבלים ופגע בהם. הצוות מנע פשיטה של מחלקת נוח'בה לנתיב העשרה. במהלך הקרב פתח סמ"ר א' את מדף המפקד על מנת לטעון את מקלע המפקד ונפגע מירי ומרסיסי RPG שנורה לעבר הטנק.

בשעה 09:07 הגיע טנק צוות 1ב, כשמפקד הטנק פצוע קשה, למחנה יפתח. לאחר פינוי מפקד הטנק, סמ"ר א, עלו על הטנק שני קצינים מחטיבה 7, חניכים ב, והצטרפו לתותחן ולנהג. הנהג המקורי עבר לעמדת הטען ואחד הקצינים נטל את תפקיד הנהג. הצוות סרק את מחנה יפתח ולאחר מכן יצא להילחם במרחב מחוץ למחנה.

#### טנק ג10

ב-7 באוקטובר 2023, במהלך מתקפת הפתע של חמאס על יישובי עוטף עזה ומוצבים צבאיים, פעל טנק 10ג, בפיקוד סרן ד', מפקד פלוגת מלכות חרמון, בגזרות מוצב יפתח, קיבוץ ארז וקיבוץ ניר עם. בבוקר אותו יום, בעת שהיה בביתו בחיפה, מרחק של כ-160 קילומטר ממחנה יפתח, נכנס לרכבו ונסע במהירות למפקדת הגדוד, תוך שהוא אוסף לוחמים נוספים בדרך. סמוך למחנה יפתח, נפתחה אש על רכבו, אך נוסעי הרכב לא נפגעו. בשעה 08:30 הגיע למחנה יפתח, שהיה תחת התקפה כבדה של מחבלים.

סרן ד' לקח את טנק 10ג, אסף צוות טנק לא אורגני ויצא ללחימה ישירה, תחילה באזור קיבוץ ארז, תוך השמדת כלי רכב וטרקטורים של מחבלים, וסייע במניעת חדירה ליישוב. בהמשך, בעקבות הוראה ממפקד חטיבת הגפן, הגיע טנק 10ג, שהיה אחד הטנקים הכשירים היחידים בגזרה, לקיבוץ ניר עם, שם נלחם מול כ-40 מחבלים ומנע חדירה ליישוב, בסיוע כיתת הכוננות ותגבור מאוחר. פעולות טנק 10ג היו מכריעות בבלימת מחבלים, תוך חיסול עשרות מהם.

#### טנק ג
צוות בפיקודו של סמ"ר ש', הוזעק מביתו לאחר תחילת המתקפה. הצוות לקח את טנק ג שהיה בטיפולים במחנה יפתח ולא בכשירות מלאה, על מנת לחלץ 11 לוחמים מגדוד 51, לאחר שהנמ"ר שלהם נפגע ממטען חבלה. עם הגעת הטנק, הועמסו כל 11 הלוחמים עליו ופונו למחנה יפתח. מפקד הפלוגה הורה לטנק להגיע לנקודת חדירה בגדר בגבול, במהלך ניסיון לתפוס עמדה, הטנק התחפר ונתקע. למחרת הצוות פונה חזרה למחנה.

#### טנק 4

צוות 4 בפיקוד סגן ג' לחם בגזרת ארז וניר עם. עם תחילת המתקפה שלח מפקד הפלוגה המרחבית את צוות טנק 4 להתמקם מול קיבוץ ארז ולמנוע חדירה לקיבוץ. הטנק התמקם מול הקיבוץ ונפגע במהלך הלחימה ממספר טילים נגד טנקים ויצא מכשירות. לחימת הטנק עיכבה את הגעת המחבלים לקיבוץ.

#### טנק 3

**צוות** 3 בפיקוד סג"ם א', התותחן ב' הטען מ' והנהג י' מילא תפקיד מכריע בהדיפת מתקפת חמאס על **קיבוץ סעד**

**06:30**: נפגע הטנק מפצצת מרגמה ומערכת הקשר הפסיקה לעבוד בצורה רציפה, דבר שהקשה על התיאום עם כוחות אחרים. למרות התקלה הצוות המשיך לפעול ויצא להילחם סמוך לגדר. בסביבות השעה 7:00 הצוות נלחם באזור **כפר עזה**. למפרע התברר כי מחבלי חמאס המתינו שהטנק יעזוב את האזור, ורק לאחר מכן פרצו לכפר עזה, שם ביצעו טבח המוני. לאחר לחימה ממושכת הטנק סבל מתקלות במערכת ההילוכים ומקלעים ובנוסף יש פגז שתקוע בקנה התותח.

הצוות קיבל הוראה לסייע לצוות טנק 2 שהטנק שלו נפגע. הצוות נסע לחלץ את **צוות 2** סמוך למוצב "סחף" ליד קיבוץ בארי. הצוות פעל תחת אש, תוך התמודדות עם חוליות מחבלים נוספות, והצליח לחלץ את הצוות התקוע.

**לאחר החילוץ**: מג"ד 13 סא"ל תומר גרינברג נתן הוראה לצוות טנק 3 להגיע לקיבוץ סעד. הצוות הגיע במהירות לגדר המערבית של הקיבוץ והשתלב בקרב, שם התנהל קרב יריות בין כיתת הכוננות המקומית, חיילים ושוטרים לבין המחבלים, שתחמושתם החלה לאזול. תוך שימוש מדויק בכוח האש של הטנק, פגע הצוות במחבלים רבים ובלם את ההתקפה. הקרב הסתיים בהדיפת המחבלים רגע לפני שהם מצליחם לפרוץ את גדר קיבוץ סעד. על גופות המחבלים נמצאו מפות של הקיבוץ ומסמכים שהעידו על תכנון מפורט לטבח המוני בתוך היישוב.

#### צוות פרץ

צוות בפיקוד סגן  לחם בגזרת נחל עוז במרחב וליד מוצב נחל עוז.

בשעה 09:00 זיהה צוות הטנק של פרץ גל שני של מחבלים שניסה להגיע למחנה, ולאחר הכוונת מסוק קרב הסתער על המחבלים בשטח הפתוח. בשעה 09:02 הגיע הטנק של פרץ לפינה הצפון-מערבית מחוץ למחנה על מנת למנוע חטיפות לכיוון רצועת עזה. הטנק נפגע מטיל נ"ט והושבת, ולאחר מכן נפגע מטיל נוסף שהוביל לפציעת אנשי הצוות. בשעה 10:00 החלו חטיפות של חיילים מהמוצב, תחילה של שלושה לוחמים מהטנק של פרץ: גופותיהם של המפקד, סגן  (גופתו הוחזרה ב-13 באוקטובר 2025 במסגרת הסכם חמאס–ישראל), ושל התותחן, איתי חן (גופתו הוחזרה ב-4 בנובמבר 2025 במסגרת הסכם חמאס–ישראל) נחטפו יחד עם הנהג, מתן אנגרסט, שנותר בחיים והיה היחיד שנחטף חי מהטנק. הטען, , נהרג בטנק אך גופתו לא נחטפה.

#### צוות סמ"פ

צוות ד בפיקוד סגן מפקד הפלוגה סגן ע' לחם במוצב נחל עוז ובמרחב הסמוך.

עם תחילת המתקפה שלח סמ"פ פלוגת הטנקים מלכות חרמון מגדוד 77, סגן ע', הודעה בוואטסאפ הפלוגתי להקפיץ את כל הטנקים לעמדות, ושני צוותי הטנקים של המוצב - צוות הסמ"פ בפיקוד סגן ע', התותחן , הטען  והנהג ב' לאחר תחילת הלחימה בתוך המוצב, חזר טנק הסמ"פ אליו והשתתף בלחימה עד שנפגע מרקטות RPG. שניים מאנשי הצוות,  ו נהרגו.

לאחר שהכוח של המ"פ  נפגע, טנק הסמ"פ (סגן מפקד הפלוגה) בפיקוד סגן ע' יצא לאזור הש"ג. בהמשך הוא נכנס למוצב לסייע לחיילים שהיו תחת התקפת מחבלים. בשעה 08:53 נפגע בתוך המוצב טנק הסמ"פ משני טילי RPG והושבת. כתוצאה מהפגיעה נהרג התותחן, סמל אור אביטל, והנהג נותר תקוע בטנק הפגוע. הטען (מט"ק ד') יוני גולן, יצא מהטנק וחיפה על הצוות שפרק מהטנק עד שנפגע ונהרג. טנק נוסף, בפיקוד סגן דניאל פרץ, התמקם סמוך לבסיס לצד הנמ"ר בפיקוד סרן שילה הר-אבן.

#### טנק 2ב

אחד האירועים הבולטים בטבח במסיבת הנובה התרחש כאשר טנק 2ב מפלוגת מלכות חרמון, גדוד 77, שנפגע בגבול רצועת עזה, הגיע במקרה לאזור המסיבה. צוות הטנק כלל בתחילת הלחימה את המפקד סמל , התותחן רב"ט , הטען רב"ט  והנהג רב"ט עידו סומך. עם פרוץ ההתקפה, יצא הצוות להילחם במחבלים שחצו את גדר רצועת עזה, תקף ופגע במספר רב של מחבלים עד שנפגע.

בפגיעה נהרג מפקד הטנק, שי לוינסון, וגופתו נחטפה (הושבה לקבורה ב-21 ביוני 2025). התותחן אריאל אליהו נפצע אנושות ונפטר מפצעיו בהמשך. הנהג עידו סומך, שסבר תחילה כי כל הצוות נהרג, ניסה להתרחק מאזור הלחימה. לאחר זמן, שמע בקשר את הטען אופיר טסטה, שהודיע כי המפקד לוינסון אינו על הטנק. סומך וטסטה, ללא אמצעי ניווט, ניסו להיחלץ מאזור הלחימה ולפנות את התותחן הפצוע אליהו לטיפול רפואי.

במהלך הנסיעה זיהו ג'יפ דוד צה"לי. טסטה ירד מהטנק, אך אז התגלה כי בג'יפ היו מחבלי נוח'בה. טסטה חזר במהירות לטנק וצעק לסומך כי מדובר במחבלים. סומך דרס את הג'יפ ואת אחד המחבלים והתרחק מהמקום. בהמשך, לאחר שהגיעו במקרה לאזור מסיבת הנובה, הבחין הצוות בקרב בין שוטרים למחבלי חמאס. סומך כיוון הטנק והתמקם בין השוטרים למחבלים והעניק מחסה לשוטרים. טען הטנק, אופיר טסטה, יצא עם נשקו האישי. אחד המאבטחים קרא לו לירות לעבר המחבלים, אך טסטה, שהיה פצוע, לא יכול היה לתפעל את הנשק ומסר אותו למאבטח, שהיה לוחם במהלך שירותו הסדיר. בדרכו להביא מקלע מהטנק, נורה על ידי מחבלים ונהרג.

הנהג עידו סומך, האחרון ששרד מצוות הטנק, הבחין במחבלים מטפסים על הטנק. הוא עבר לצריח, וכאשר מחבל הציץ פנימה, ירה בו והרגו. לאחר מכן חזר לתא הנהג והניע את הטנק בניסיון להפיל את המחבלים הנוספים שעליו. המחבלים השליכו מספר רימונים לתוך הצריח, אך סומך לא נפגע כיוון ששהה בתא הנהג המבודד יחסית לצריח. הוא דרס מספר מכוניות נטושות, וכאשר הטנק דמם שוב, בדק את דופקו של התותחן אריאל אליהו, ומצא כי אין לו דופק. סומך נמלט מהטנק, חבר לשני צעירים ממסיבת הנובה וניסה להתרחק מהאזור. במהלך ההימלטות הותקפו על ידי עזתים חמושים בנשק קר וסלעים. סומך ירה באחד התוקפים, אך נשקו סבל ממעצור. העזתים פצעו אותו קשות ורצחו את שני הצעירים, אך הוא הצליח להימלט. לאחר מכן התחבא במשך שעות ארוכות עם שני צעירים אחרים בשיחים עד שחולצו בשעות הערב.

#### טנק 2
צוות 2 בפיקוד סג"ם י' לחם בגזרת בארי. צוות הטנק נלחם במשך שעה וחצי והשמיד עשרות מחבלים עד שנפגע מנ"ט שהוטל עליו מרחפן. הטנק נפגע במנוע ומערכות הנהיגה הושבתו. לאחר שנפגע הצוות פרק ונכנס לנקיק נחל וביקש סיוע ממפקד הפלוגה. צוות 3 שנלחם סמוך לכפר עזה קיבל הוראה לסייע לצוות טנק 2. צוות 3 הגיע תחת אש, תוך התמודדות עם חוליות מחבלים נוספות, והצליח לחלץ את צוות 2. **לאחר החילוץ**: מפקד גדוד 13 סא"ל  נתן הוראה לטנק (כאשר הוא אינו מודע שהטנק עם 8 לוחמים בתוכו ולא יכול לירות פגזים) להגיע לקיבוץ סעד. הצוות הגיע במהירות לגדר המערבית של הקיבוץ והשתלב בקרב, שם התנהל קרב יריות בין כיתת הכוננות המקומית, חיילים ושוטרים לבין המחבלים, שתחמושתם החלה לאזול. תוך שימוש מדויק בכוח האש של הטנק, פגע הצוות במחבלים רבים ובלם את ההתקפה. הקרב הסתיים בהדיפת המחבלים בטרם יצליחו לפרוץ את גדר קיבוץ סעד. על גופות המחבלים נמצאו מפות של הקיבוץ ומסמכים שהעידו על תכנון מפורט לטבח המוני בתוך היישוב.

### פלוגת ו' וולקן
פלוגת וולקן (פלוגה ו') הייתה בפריסה מבצעית בגזרת חטיבת קטיף תחת פיקוד גדוד 51 מנחל הבשור ועד אזור ניר יצחק וסיירת הנח"ל מאזור ניר יצחק ועד אזור כרם שלום.

בבוקר שבעה באוקטובר היו 6 טנקים מאוישים שתפסו כוננות במוצבים לאורך גדר הגבול.

#### טנק 1

בשעות הבוקר המוקדמות של 7 באוקטובר 2023, שהו סגן ג' וצוות הטנק שלו במוצב סמוך לקיבוץ כיסופים, כחלק מהיערכות שגרתית בגזרה הצפונית של רצועת עזה. בסמוך לשעה 06:30 החלה מתקפת רקטות נרחבת מרצועת עזה, ולאחריה התגלתה חדירה של מאות מחבלים דרך פרצות בגדר הגבול הסמוכה למוצב. במהלך ניסיון תמרון לעמדה קדמית, ספג הטנק פגיעת טיל נ"ט, אך נותר כשיר לפעולה. הצוות התקדם לעמדה מול הגדר, זיהה תנועה מאורגנת של מחבלים רכובים ורגליים, ופתח בירי לעברם. במהלך הקרב סייע צוות הטנק בסיכול מספר רב של מחבלים ובמניעת התקדמותם לעבר בסיס כיסופים. בהמשך, חזר הטנק לעבר המוצב, זיהה מחבלים שהתקרבו וירה לעברם אש מדויקת. במקביל, התקבלה בקשה לסיוע בפינוי פצועים מכוח של גדוד 51 שספג אש נ"ט. צוות הטנק חיפה על הפינוי וביצע ירי לעבר מחבלים שהתקרבו לאזור. בהתאם להנחיית מפקד הפלוגה, נע הטנק לעבר קיבוץ כיסופים בניסיון לבלום חדירה נוספת. במהלך ההתקדמות, ספג הטנק בין ארבעה לחמישה טילי RPG, שגרמו לפציעת הנהג ולפגיעה במערכת ההנעה. חרף הפגיעות, הטנק נותר כשיר לפעולה חלקית. לאחר חילופי נהג, לא ניתן היה להמשיך בתנועה, והצוות התבצר בשער הכניסה לקיבוץ לצורך המשך הלחימה.

כשעה לאחר מכן, הגיע לאזור הש"ג טנק נוסף מהפלוגה – הכלי היחיד שנותר כשיר בגזרה לאחר שכלים אחרים נפגעו. מפקד הטנק החדש לא הכיר את הגזרה, וסגן ג' סייע בהכוונתו מרחוק באמצעות הקשר. לאחר שמספר ניסיונות הכוונה מרחוק הפכו לפחות אפקטיביים, קיבל סגן ג' החלטה מבצעית להצטרף לטנק השני בעצמו. הוא הותיר את לוחמיו בעמדת הש"ג עם הוראות בלימה, ונכנס לטנק החדש.

עם כניסתו לטנק גילה כי הצוות כלל רק מפקד ונהג, ללא תותחן או טען-קשר. השלושה המשיכו בלחימה בגזרה בהתאם להנחיות חמ"ל החטיבה. בין יתר הפעולות, הטנק סייע בחילוץ מפקד פלוגת המסייעת של גדוד 51, שנלכד תחת אש בבית העלמין הסמוך ודיווח על ירי ממספר כיוונים ועל אובדן קשר עם שניים מאנשיו. הטנק הגיע אל המקום, חילץ את הקצין והעבירו לכלי.

בהמשך היום השתתף סגן ג' בקרבות נוספים בגזרת כיסופים ובאזור עין השלושה. בשעות אחר הצהריים התקבל עדכון על שובו של מפקד הפלוגה, סרן ב', לבסיס ללא טנק מבצעי. סגן ג' העביר את הפיקוד לטנק לסרן ב', והמשיך עמו בפעילות עד שעות הערב.

#### טנק ג

עם תחילת מתקפת הפתע של חמאס, זינק צוות מפקד הפלוגה (המ"פ) לטנק שהיה מוצב במוצב "מארס", במטרה להגיב למתקפה. הצוות כלל את מפקד הפלוגה, סרן ב', התותחן א', הטען א' (מט"ק ג'), והנהג י'. בתחילה נסע הצוות לעבר גדר המערכת, אך קיבל פקודה ממפקד חטיבת קטיף אל"ם אסף חממי, להגיע בדחיפות ליישוב נירים בעקבות דיווח על חדירת מחבלים ליישוב. הצוות נסע דרך השדות, ובמהלך דרכו, סמוך לעין השלושה, זיהה ארבעה מחבלים חמושים ברובי קלצ'ניקוב ובמטול RPG. הצוות פגע במחבלים באמצעות ירי ממקלע מאג ודריסה. בשלב זה טרם היה למ"פ מידע מלא על היקף הפשיטה ועל מוקדים נוספים שבהם חדרו מחבלים. הצוות המשיך בדרכו לעבר נירים, ובמהלכה זיהה מחבלים נוספים. בשלב זה נורה לעבר הטנק זוג טילי נ"ט, כאשר אחד מהם פגע במערכת הקשר. בעקבות זאת, נפגעה התקשורת החיצונית של הצוות, והקשר התאפשר רק באופן חלקי ומשובש. במהלך ההתקלות השמיד הצוות חוליית מחבלים נוספת, שהייתה בדרכה לעין השלושה.

סרן ב', שחשש מחטיפת חיילים לאחר שאחד הטנקים ספג טיל קורנט, נכנס 500 מטרים לתוך שטח רצועת עזה, דרס מחבלים וירה לעברם פגזים ואש מקלעים. הוא זיהה שני טנדרים של מחבלים במרחק 3 ק"מ וירה לעברם. בעקבות זאת נורה לעברו מטח של טילי נ"ט, הטנק נפגע ויכולת הצידוד של הצריח הושבתה. המ"פ חזר לאחור והצליח לדרוס חמישה מחבלים ליד קיבוץ מגן. בכביש 232 הטנק שלו הושבת, והוא הצטרף לרכב של לוחמי ימ"מ יחד עם חייל שלו כדי לשוב למוצב כיסופים ושם לעלות על טנק אחר, להמשך הלחימה.

#### טנק ד – צמד ישי

עם תחילת מתקפת הפתע של חמאס, נפצע לוחם מגדוד 51 במוצב מארס. סמ"ר י' שבהכשרתו מפקד טנק הציע לפנות אותו בטנק יחד נהג טנק. במהלך הפינוי, הבחין מפקד הטנק בחוליית מחבלים ליד אופנוע על הכביש. בתגובה מהירה, הוא הורה לנהג לפנות ימינה ולדרוס את החוליה, תוך כדי ירי פגז לעברם, פעולה שהביאה לנטרול האיום. לאחר השלמת הפינוי, פקד סגן מפקד גדוד 51 לטנק, להתקדם לעבר בריכות המים ולהשמיד חוליה בת חמישה מחבלים. במהלך ההתארגנות למשימה זו, נפגע הטנק מפגיעת נ"ט. למרות זאת, מפקד הטנק, שתפקד גם כטען, טען שלושה פגזים וירה לעבר החוליה, והצליח לחסל שלושה מתוך חמשת המחבלים.

לאחר מכן קיבל המפקד הטנק פקודה נוספת מסגן מפקד גדוד 51 להגן על שער הכניסה לקיבוץ כיסופים. המשימה כללה חסימת כניסת מחבלים נוספים לקיבוץ ומניעת ניסיונות חטיפה לכיוון עזה. במהלך אותו יום, התמודד הצוות עם בין 30 ל-40 היתקלויות קרביות שונות באזור כיסופים ועין השלושה.

#### טנק 3
עם תחילת מתקפת הפתע של חמאס, זינק הצוות 3 לטנק שלו ממוצב "הבית הלבן" על מנת להגיב למתקפה. הטנק בפיקוד סגן עומר נאוטרה, התותחן רב"ט נמרוד כהן, הטען רב"ט  והנהג רב"ט . בשעות הבוקר המוקדמות נפגע הטנק באזור בין הקיבוצים נירים וניר עוז סמוך לגדר רצועת עזה. הטנק עלה באש, ומערכת הכיבוי האוטומטית שלו פעלה, אך יצרה סכנת חנק בתוך הכלי. אנשי הצוות, נאלצו לפתוח את הפתחים ולצאת מהטנק. בשלב זה, מחבלי חמאס תקפו את הצוות, חטפו את עומר נאוטרה, נמרוד כהן ועוז דניאל, בעוד שקד דהן ככל הנראה נהרג בטנק, וגופתו נחטפה בשלב מאוחר יותר על ידי קבוצת אזרחים פלסטינים שהגיעו לאזור לאחר המחבלים. תיעוד וידאו שפורסם על ידי חמאס, המראה את הטנק הבוער ואת המחבלים סביבו, הפך לאחד הסמלים הקשים של אותו יום. לאחר תחקיר שנערך על ידי צה"ל, נקבע כי מערכת ההגנה האקטיבית של הטנק, "מעיל רוח", לא פעלה במהלך האירוע, מה שהותיר את הטנק חשוף לפגיעות.

ב-28 בנובמבר 2023 הודיע צה"ל שקד דהן הוא חלל צה"ל וגופתו חטופה. ב-2 בדצמבר 2024, הודיע צה"ל כי סרן עומר נאוטרה נרצח, וגופתו חטופה. ב-25 בפברואר 2024 הודיע צה"ל כי סמל עוז דניאל נרצח וגופתו חטופה. גופתו של סמל דהן חולצה במבצע צבאי ב-28 באוגוסט 2024 והובאה לקבורה בישראל. ב־13 באוקטובר 2025 שוחרר נמרוד כהן במסגרת הסכם חמאס–ישראל (אוקטובר 2025).

#### טנק 3ב

צוות טנק 3ב בפיקוד סמ"ר א', התותחן סמל א' הטען סמל י' הנהג סמ"ר נ', היה חלק מצוות הקרב המחלקתי, אשר כלל שני טנקים מגדוד 77 ונמ"ר (נגמ"ש מרכבה) מגדוד 51, יצא להילחם במרחב מחוץ לקיבוץ על מנת למנוע הגעת מחבלים לקיבוץ. כאשר הטנק הגיע לגדר צוות 3ב קיבל פקודה מסגן עומר נאוטרה לפנות צפונה, וצוות 3 בפיקוד נאוטרה פנה דרומה, במטרה לבלום כמה שיותר נתיבי חדירה. ההחלטה התקבלה מתוך הבנה שהמענה לכל פרצה חיוני לשמירה על שלמות הקו.

במהלך הלחימה נורה לעבר הטנק טיל נ"ט שפגע בו ישירות. כתוצאה מהפגיעה, הטען בטנק נפצע קשה בעיניו, ופגיעותיו הוגדרו כקשות. מפקד הטנק, סמ"ר א', נפצע קל יחסית מרסיסים שפגעו בצווארו, אך ספג פציעה משמעותית כאשר ידו הימנית נשברה וראייתו בעין ימין נפגעה.

חרף פציעותיו, סירב סמ"ר א' להתפנות מהטנק, המשיך לפקד על הטנק כאשר הוא טוען פגזים עם ידו השבורה תוך שהוא סובל מכאבים עזים. במהלך הלחימה חיסל צוות הטנק כ-60 מחבלים שהיו בדרכם לקיבוצים. במהלך הלחימה הציל צוות הטנק את בת שבע יהלומי מניר עוז מחטיפה לעזה. טנק 3ב בפיקוד סמ"ר א' לחם בסמוך לקיבוץ ניר עוז. במהלך נסיעה בשטח, זיהה אישה עם שתי בנות, שהתבררה כבת שבע יהלומי, נמלטת עם בנותיה ומנופפת לעבר צוות הטנק. צוות הטנק פגע בחלק מהמחבלים ובכך סייע במניעת חטיפתה של יהלומי ושתי בנותיה, תוך תרומה משמעותית להצלתן.

#### טנק 4

צוות טנק 4 של פלוגת וולקן מגדוד 77, בפיקודו של סג"ם ע', מצא את עצמו מול עשרות מחבלים, באחד מזירות הקרב המרכזיות בגזרת קיבוץ סופה, ניר יצחק וחולית, כשהוא הכוח המשוריין היחיד בגזרה. הטנק, שיצא לכוננות עם שחר, עמד לבדו מול נחילי מחבלי נוח'בה שזרמו לעבר הגבול.

בשעה 06:39 סרן , מפקד פלנ"ט נח"ל, פקד בקשר על טנק 4:
4 כאן קודקוד, קבל יש לנו חדירה של חמושים ב-199, 221, 216 ו-227. מה שאתה מזהה אתה רשאי, אנחנו באירוע מורכב בכלל ה-ג'. כלל ה-ג'. אתה מושא ההתקפה, לא אף אחד אחר.
בשעה 07:10 נהרג צ'אפל מאש צלפים ליד אנדרטת דנגור. מותו, לצד נפילתם של רס"ן  סגן מפקד סיירת הנח"ל ומפקד החטיבה אסף חממי, השאיר את סג"ם ע' ללא הנחיה מלמעלה. אף על פי כן, צוות הטנק המשיך להילחם, כשהוא מנהל את הקרב ובלם את גלי מחבלים כמעט לבדו בגזרתו. בקור רוח תחת אש תופת, החל צוות הטנק – המפקד סג"ם ע', התותחן נ', הטען א' והנהג ב' – לפעול. בתוך שלוש שעות וחצי של לחימה אינטנסיבית, כשהם סופגים טילי נ"ט ורחפני נפץ, הם ירו **38 פגזים ואלפי כדורי מקלע**, תוך תמרון בעמדה על תל חשוף כדי למנוע חדירה לגזרה. במהלך הקרב הצליחו להשמיד שיירות של מחבלים, טנדרים חמושים, אופנועים ונקודות איסוף – ובסיכומו של דבר, **חיסלו מעל 100 מחבלים**, כשהם מצליחים להרתיע גלים נוספים של חדירה. הפגיעה הגדולה במחבלים השפיעה על תוצאות מתקפת הטרור על היישובים באזור בהם קיבוץ סופה, ניר יצחק, חולית, פרי גן, שדי אברהם ויתד.

במהלך הקרבות, כאשר מוצב סופה היה מבוצר והטנק לא היה יכול להיכנס לתוכו, לחם צוות טנק 4 מחוץ למתחם. במהלך פעילותו סייר הטנק בשטח הפתוח, פתח באש לעבר חוליות מחבלים, הרג מספר מחבלים, והשמיד שיירה של אופנועים ושלושה טנדרים – אחד בסמוך למוצב סופה ושניים נוספים שהיו בדרכם לעבר קיבוץ חולית.

לקראת השעה 14:00, כשבמוצב מתבצרים הלוחמים בחדר האוכל ובש"ג הקדמי, הגיע כוח לוחמים משייטת 13. בהנחיית קצין השייטת צוות טנק 4 בפיקוד סג"ם ע' היה הראשון להיכנס למוצב על מנת להביא מידע לכוח השייטת שהתארגן מחוץ למוצב. לאחר מכן הוא יצא מהמוצב ונכנס שנית כאשר בפעם הזאת הצטרפו אחריו לוחמי השייטת שהפתיעו וטיהרו את המוצב מהמחבלים שחדרו אליו. במהלך הקרב התבצרו כארבעה מחבלים בעמדה שולטת באחד הפילבוקסים של המוצב, צוות טנק 4 ירה עליהם וחיסל את המחבלים. הקרב הסתיים לאחר 14 שעות.

לאחר הקרב נמנו באזור המוצב 15 גופות של מחבלים שנהרגו על ידי לוחמי סיירת נח"ל וגדוד 50, 4 מחבלים שנהרגו על ידי לוחמי שייטת 13, 12 מחבלים שנהרגו על ידי מסוק קרב שהוכוון על ידי סג"ם ע' מפקד טנק צוות 4, וכ-10 גופות של מחבלים שנהרגו על ידי צוות הטנק.

#### טנק 2ב

צוות טנק 4 בפיקודו של סמ"ר י' לחם בגזרת כרם שלום.

עם פריצת המחבלים הודיע סגן מפקד סיירת הנח"ל, רס"ן , לאנשיו שהם במלחמה, ושיגיעו לעמדותיהם. בשעה 6:42 התקבל דיווח ראשון על התקרבות קבוצת מחבלים לקיבוץ. טנק 2ב בפיקוד סמ"ר י' התקדם לעמדה מצידו המזרחי של הקיבוץ, וביצע ירי לעבר קבוצת המחבלים, ובכך בלם את הניסיון הראשון של המחבלים לפלוש לקיבוץ. לאחר מכן נסע למחנה אמיתי לעזור בקרב על המוצב.

בשעה 11:34 חזר הטנק למרחב כרם שלום והרג מספר חוליות מחבלים שהיו בדרכם לקיבוץ. בשעה 14:00 הגיעה תגבורת של לוחמים מחטיבת הנח"ל לסייע לכיתת הכוננות, ובהמשך הגיעו חיילי בית הספר למ"כים חטיבת ביסלמ"ח ועד שעות הערב הצליחו הכוחות להשיג שליטה מלאה על הקיבוץ מבלי שהמחבלים הצליחו לטבוח באנשיו כפי שעשו בקיבוצים סמוכים. במהלך הקרב נפצעו מספר לוחמי סיירת נח"ל, סמ"ר שהם  נפטר מאוחר יותר מפצעיו.

## גדוד 53

בבוקר מתקפת הפתע של חמאס, היו גדודי השריון של חטיבה 188 בתעסוקה מבצעית באיו"ש וגדוד ההנדסה של החטיבה הוצב בגבול הצפון. מספר שבועות לפני שבעה באוקטובר, הוצבו בבסיס צאלים טנקים של גדוד 53, שהיה בתעסוקה מבצעית באיו"ש. בבוקר 7 באוקטובר היו הכלים של גדוד 53 כוח העתודה הזמין ביותר בקרבה למוקדי הקרבות. סמוך לשעה 12:30 הכווין מח"ט 188 שלושה טנקים מהגדוד – שכונו כוח דאובה – לכיוון ניר יצחק, סופה וחולית. כוח דאובה איגף את הקיבוצים במטרה ליצור חיץ ביניהם לבין הרצועה. בהיתקלויות מטווח קרוב, חיסל הכוח 25 מחבלים במשך כמיממה.

בשעה 13:00 יצאו שישה טנקים נוספים מצאלים לכיוון עוטף עזה, בפיקודו של מג"ד 53, סא"ל סלמאן חבקה. הם נעו לכיוון הגזרה הצפונית של העוטף, שם התפצלו למוקדי לחימה שונים. המג"ד חבקה נע עם שני טנקים נוספים לכיוון בארי, שם סיפק לכוחות החי"ר הגנה וכוח אש, וסייע להכריע קרבות בקיבוצים שונים בעוטף. שלושת הטנקים הנוספים מכוח זה נעו לכיוון כפר עזה, שם ניהלו קרבות כנגד מחבלי החמאס. כשהטנקים יצאו מהלחימה בכפר עזה הם פגשו את מג"ד 13 בחטיבת גולני, סגן-אלוף תומר גרינברג. הוא לקח אותם יחד איתו לקרבות הבלימה בגזרת נחל עוז וכפי שתיאר נעזר בהם "למנוע ממחבלים לברוח ומאחרים להיכנס". בכניסה לקיבוץ נחל עוז, ראה טנק של גדוד 53 חמישה טנדרים ואופנועים ועליהם מחבלי נוח'בה, ופגע בהם עם פגזים ואש מקלעים.

## חטיבה 401

לוחמי החטיבה לקחו חלק בהדיפת עשרות מחבלים אשר פלשו ליישובים ממספר פרצות שונות, וגבו מחיר כבד בירי טנקים לתוך רצועת עזה. ביום המתקפה החטיבה הייתה באמצע של אימון שגרתי ברמת הגולן, במקביל חלק מהכוחות היו פרוסים בנחשולים, ועם קבלת הידיעות הורה מפקד החטיבה בני אהרון לבצע העלאת טנקים על מובילים, ובמקביל לנסוע על זחלים עד לעוטף עזה.

עם הגעת כוחות החטיבה לעוטף, בפיקודו של המח"ט בני אהרון, הם הגיעו לקיבוץ בארי שם היו עשרות מחבלים. הכוח חבר לכוחות צה"ל נוספים, וספג ירי RPG תוך לחימה מאסיבית. אחרי לחימה אינטנסיבית בבארי התרכזו כוחות החטיבה ביכיני, ומשם הצטרפו הלוחמים לשוטרים ולכוחות צה"ל בהדיפת המחבלים אשר פלשו לעיר שדרות והתבצרו בתחנת המשטרה העירונית.

פלוגת המילואים של גדוד 46, פלוגה א' בפיקודו של רס"ן במיל' גולן קריגרהגיעה לקיבוץ כפר עזה, בבוקר 8 באוקטובר לאחר נסיעה של 12 שעות על הזחלים, חלקה בשטח וחלקה בכביש 6. הפלוגה השתתפה בלחימה, בהשמדת מחבלים בשטחי הקיבוץ ובחילוץ אזרחים שניצלו מהטבח בשיתוף פעולה עם לוחמי גבעתי.

## גדוד קרקל
### פלוגת פרא

באותו בוקר ולאחר קבלת הפקודה, יצאו לכיוון העוטף, צוותי לוחמות שריון מפלוגת "פרא" של גדוד קרקל ששהה בבסיס ניצנה, על הגבול עם מצרים כ-40 ק"מ דרומית לרצועת עזה. בתחילה יצאו והגיעו דרך כביש 232 בסביבות שעה 10:00, טנק מרכבה סימן 4 ומשוריין מסוג נמר לאחר שראו את קיבוץ סופה הרוס ושרוף, את כוחות השריון של צה"ל ואת החיילים הפצועים סביבו, ולאחר מכן את הירי הכבד משלושה כיוונים, הבינו לוחמות השריון שהן במצב של מלחמה. הצוות הכולל חיילות בשירות סדיר שלא הודרכו בירי מקלע כבד 0.50 קליבר מרחוק, נאלץ לאלתר וללמוד בשטח. הלוחמות נכנסו לקרב מול עשרות אנשי חמאס, שהיו חמושים בכלי נשק מסוג AK-47 ו-RPG.

בהמשך, חברו אליהן שני טנקי מרכבה נוספים מהפלוגה. טנק אחד הושאר ליד גדר הגבול הפרוצה, כדי לחסום את תנועת מחבלי החמאס. טנק שלישי מבסיס ניצנה, הגיע שעתיים לאחר מכן. הטנק הראשון והמשוריין היו מוקפים בעשרות מחבלי חמאס חמושים ב-RPG וכלי נשק נוספים. חלק ממחבלי חמאס נהרגו והיתר נסוגו לאחור, לצידה העזתי של גדר הגבול.

אחד מטנקי המרכבה נשלח לסייע לכוחות בקרב סופה, לוחמות הטנק נלחמו לצד לוחמי ׳צוות פלד׳ לוט״ר ניצנה, וחיסלו שני אנשי חמאס.

במקביל, מפקדת הפלוגה, עברה מרכב הנמר המשוריין לטנק, ונלחמה עם הצוות בקיבוץ חולית ובסביבתו. יחד עם צוות פלד, יחידת התערבות מובחרת ללוחמה בטרור הן חיסלו עשרות אנשי חמאס. הטנק בפיקוד מפקדת הפלוגה עבר את השער הראשי הסגור של הקיבוץ ודרס שני מחבלי חמאס שהיו במארב בצד הדרך. הלוחמות הצליחו להדוף את המשך ההתקפה של חמאס ולמנוע את הטבח בקיבוץ. בסך הכול נמשך הקרב בהשתתפות פלוגת לוחמות השריון כ-7 שעות. בקרב השתתפו שבע לוחמות שחסלו 15 מחבלי חמאס.

## ראו גם
* חטיבת גולני במלחמת חרבות ברזל
* חטיבת הנח"ל במלחמת חרבות ברזל

## קישורים חיצוניים
*
*
*
*

## הערות שוליים

קטגוריה:טבח שבעה באוקטובר: קרבות
קטגוריה:קרבות חטיבה 7 במלחמת חרבות ברזל